2017. gada \_\_\_\_.\_\_\_\_\_\_\_ Noteikumi Nr. \_\_\_\_\_\_\_\_

Rīgā (prot. Nr.   .§)

**Kārtība, kādā Valsts probācijas dienests kompensē brīvprātīgā darba veicējam izdevumus par līgumā noteikto uzdevumu izpildi**

Izdoti saskaņā ar

Valsts probācijas dienesta likuma

 [23.panta](https://likumi.lv/ta/id/82551-valsts-probacijas-dienesta-likums#p23) trešo daļu

1. Noteikumi nosaka kārtību, kādā Valsts probācijas dienesta (turpmāk - Dienests) brīvprātīgā darba veicējs (turpmāk - brīvprātīgais) saņem kompensāciju par līgumā par brīvprātīgo darbu (turpmāk – līgums) noteikto uzdevumu izpildi, kā arī šīs kompensācijas apmēru.

2. Dienests administrē valsts budžeta līdzekļus, kas piešķirti kompensācijas izmaksai brīvprātīgajam par līgumā noteikto uzdevumu izpildi.

3. Brīvprātīgo var iesaistīt šādu līgumā noteikto uzdevumu izpildē:

3.1. vadīt un organizēt izlīguma procesu;

3.2. īstenot resocializācijas pasākumus probācijas klientiem;

3.3. veikt izpētes un analītisko darbu probācijas un izlīguma procesa jomā;

3.4. līdzdarboties Dienesta organizēto pasākumu īstenošanā.

4. Brīvprātīgais saņem kompensāciju par:

4.1. sabiedriskā transporta ceļa izdevumiem uz līgumā noteikto uzdevumu izpildes vietu, Dienesta organizētajām mācībām, semināriem, konferencēm un atbalsta pasākumiem (turpmāk – pasākumi) no līgumā norādītās brīvprātīgā faktiskās dzīvesvietas un atpakaļ;

4.2. degvielas izdevumiem no līgumā norādītās brīvprātīgā faktiskās dzīvesvietas līdz vietai, kur brīvprātīgais pilda līgumā noteikto uzdevumu vai, kur notiek pasākumi, un atpakaļ, ja brīvprātīgais lieto savā īpašumā vai valdījumā esošu transportlīdzekli – 0,10 *euro* par katru nobraukto kilometru;

4.3. veselības pārbaudēm gadījumos, kad ir pamatotas aizdomas par brīvprātīgā saslimšanu, kas var apdraudēt viņa vai citu cilvēku drošību un veselību un veikt veselības pārbaudi ierosina Dienests;

4.4. izziņas saņemšanu no Sodu reģistra, ja Dienests to pieprasa iesniegt.

5. Kompensācijas apmērs par šo noteikumu 4.1. apakšpunktā un 4.2. apakšpunktā minētajiem izdevumiem kopā nedrīkst pārsniegt 50,00 *euro* mēnesī.

6. Brīvprātīgajam, kurš organizē un vada izlīguma procesu, papildus šo noteikumu 4. punktā noteiktajam, Dienests kompensē izdevumus par kancelejas precēm, telefona sakariem un pasta pakalpojumiem 10,00 *euro* apmērā par vienu novadīto izlīguma procesu, bet ne vairāk kā 20 izlīguma procesiem gadā.

7. Brīvprātīgajam, kurš īsteno resocializācijas pasākumus probācijas klientam, papildus šo noteikumu 4. punktā noteiktajam, Dienests kompensē izdevumus par minēto pasākumu ietvaros īstenotajām brīvprātīgā un probācijas klienta kopējām aktivitātēm, pildot līgumā noteiktos uzdevumus - ne vairāk kā 30,00 *euro* mēnesī;

 8. Dienests nodrošina brīvprātīgajam veselības un dzīvības apdrošināšanu pret nelaimes gadījumiem, ja līgumā noteikto uzdevumu izpilde ir saistīta ar izlīguma procesa organizēšanu un vadīšanu, un resocializācijas pasākumu īstenošanu probācijas klientam.

 9. Brīvprātīgais, lai saņemtu izdevumu kompensāciju par šo noteikumu 4. punktā, 6. punktā un 7. punktā minētajiem izdevumiem, līdz līgumā noteiktajam datumam iesniedz Dienestā iesniegumu ar lūgumu kompensēt izdevumus.

10. Iesniegumā norāda:

10.1. vārdu, uzvārdu;

10.2. personas kodu vai identifikācijas numuru;

10.3. faktiskās dzīvesvietas adresi;

10.4. kontaktinformāciju;

10.5. noslēgtā līguma datumu un numuru;

10.6. bankas nosaukumu un konta numuru;

10.7. informāciju par līgumā noteiktā uzdevuma izpildi vai par dalību pasākumā.

11. Lai saņemtu izdevumu kompensāciju, brīvprātīgais šo noteikumu 9. punktā minētajam iesniegumam klāt pievieno izdevumus apliecinošos dokumentus.

12. Dienests ne vēlāk kā 15 dienu laikā pēc šo noteikumu 9. punktā minētā iesnieguma saņemšanas, izvērtē izdevumu pamatotību.

13. Ja Dienests konstatē, ka iesniegumā norādītā informācija ir patiesa un ir iesniegti izdevumus apliecinošie dokumenti, Dienests 10 dienu laikā, kompensāciju ieskaita iesniegumā norādītajā bankas kontā.

14. Ja Dienests šo noteikumu 12.punktā minētajā termiņā konstatē, ka iesniegumā norādītā informācija nav precīza vai nav pamatota ar izdevumus attaisnojošiem dokumentiem, par to informē brīvprātīgo. Brīvprātīgais piecu dienu laikā no informācijas saņemšanas iesniedz precizēto iesniegumu vai izdevumus apliecinošos dokumentus.

15. Ja pēc precizēta iesnieguma iesniegšanas, Dienests konstatē, ka iesniegumā norādītā informācija neatbilst līgumā noteiktajam uzdevumam vai nav pamatota ar izdevumus attaisnojošiem dokumentiem, Dienests izdevumus nekompensē.

16. Dienests atsaka izmaksāt kompensāciju, ja:

16.1. izdevumi neatbilst līgumā noteiktajam uzdevumam;

16.2. nokavēts līgumā vai šo noteikumu 14.punktā noteiktais termiņš, izņemot gadījumus, kad termiņš nokavēts attaisnojošu iemeslu dēļ;

16.3. konstatēts, ka brīvprātīgais apzināti sniedzis nepatiesas ziņas.

 17. Dienesta lēmumu par atteikumu brīvprātīgajam izmaksāt kompensāciju var apstrīdēt, iesniedzot attiecīgu iesniegumu Dienesta vadītājam. Dienesta vadītāja lēmumu var pārsūdzēt administratīvajā rajona tiesā [Administratīvā procesa likumā](https://likumi.lv/ta/id/55567-administrativa-procesa-likums) noteiktajā kārtībā.

18. Atzīt par spēku zaudējušiem Ministru kabineta 2008. gada 15. aprīļa noteikumus Nr. 266 "Noteikumi par kārtību, kādā brīvprātīgais probācijas darbinieks par līdzdarbības līgumā noteikto uzdevumu izpildi saņem atlīdzību, un atlīdzības apmēru" (Latvijas Vēstnesis, 2008, 61. nr.).

Ministru prezidents Māris Kučinskis

Tieslietu ministrs Dzintars Rasnačs